CELEX: C2007/095/94
Language: da
Date: 2007-04-28 00:00:00
Title: Sag T-56/07 P: Appel iværksat den 23. februar 2007 af Kommissionen for De Europæiske Fællesskaber til prøvelse af dom afsagt den 14. december 2006 af Retten for EU-personalesager i sag F-122/05, Economidis mod Kommissionen

28.4.2007   
            
            
               DA
            
            
               Den Europæiske Unions Tidende
            
            
               C 95/46
            
         Appel iværksat den 23. februar 2007 af Kommissionen for De Europæiske Fællesskaber til prøvelse af dom afsagt den 14. december 2006 af Retten for EU-personalesager i sag F-122/05, Economidis mod Kommissionen
   (Sag T-56/07 P)
   (2007/C 95/94)
   Processprog: fransk
   Parter
   
      Appellant: Kommissionen for De Europæiske Fællesskaber (ved J. Currall og G. Berscheid, som befuldmægtigede)
   
      Den anden part i appelsagen: Ioannis Economidis (Woluwé-St-Etienne, Belgien)
   Appellantens påstande
   
               —
            
            
               Ophævelse af den appellerede dom, for så vidt som der heri gives sagsøgeren medhold i de to første anbringender om, at udnævnelsesproceduren er ulovlig og at der er sket tilsidesættelse af vedtægtens artikel 29, stk. 1, samt af artikel 31, og for så vidt som udnævnelsen af en anden person til stillingen som chef for enheden »Bioteknologi og Genomforskningsmetoder «annulleres, og følgelig afslag på ansøgningen fra sagsøgeren i første instans til denne stilling.
            
         
               —
            
            
               Retten træffer afgørelse i sagen, sagsøgte i første instans gives medhold i dennes påstande og følgelig frifindes Kommissionen i sag F-122/05.
            
         
               —
            
            
               Subsidiært hjemvises sagen til Retten for EU-personalesager med henblik på, at denne træffer afgørelse vedrørende de resterende anbringender.
            
         
               —
            
            
               Sagsøgeren i første instans tilpligtes at betale sagens omkostninger samt hans egne omkostninger i sagen ved Retten for EU-personalesager.
            
         Anbringender og væsentligste argumenter
   Ved dom af 14. december 2006, med hensyn til hvilken der i forbindelse med denne appel er nedlagt påstand om ophævelse, annullerede Retten for EU-personalesager Kommissionens afgørelse af 23. december 2004 om at udnævne en anden ansøger til en stilling som afdelingschef og om følgelig ikke at imødekomme sagsøgerens ansøgning.
   Kommissionen har til støtte for påstanden om ophævelse af nævnte dom fremført tre anbringender, hvoraf det første er, at der i det foreliggende tilfælde er sket en fejlagtig anvendelse af retspraksis i »Kratz-dommen« (1), for så vidt som de nye gældende bestemmelser, herunder de relevante vedtægtsbestemmelser og Kommissionens beslutning om ledere på mellemlederniveau (2), er forskellige fra de bestemmelser, som fandt anvendelse i forbindelse med »Kratz-sagen«, en omstændighed, som Retten med urette ikke har taget hensyn til.
   Det andet anbringende, som Kommissionen har fremført, er, at begrundelsen for den appellerede dom indeholder en modsigelse, som består i, at Retten først fastslår relevansen af princippet om adskillelse af arbejdsopgaverne og lønklassen fra muligheden for at besætte en stilling udelukkende ved forflyttelse, idet lønklassen automatisk er lønklassen for den udvalgte ansøger på dagen for udnævnelsen, mens Retten dernæst fastslår en forpligtelse til at offentliggøre stillinger i grupper på to lønklasser.
   Kommissionen har for det tredje anført, at såfremt forpligtelsen til at offentliggøre stillinger som afdelingschef i det fastsatte antal lønklasser, således som det pålægges institutionerne ved den appellerede dom, skal lægges til grund, har sagsøgeren i første instans ikke søgsmålsinteresse og hans søgsmål skal afvises. Ifølge Kommissionen overskrider den appellerede dom således genstanden for sagen ved første instans.
   
      (1)  Rettens dom af 17.5.1995, sag T-10/94, Kratz mod Kommissionen, Sml. II, s. 1455.
   
      (2)  Kommissionens beslutning af 28.4.2004, C (2004) 1597 om ledere på mellemlederniveau, bekendtgjort i Meddelelser fra Administrationen nr. 73/2004 af 23.6.2004.